સવારના હું ફ્રેશ હતો. દસ વાગ્યા. ડો. મોહને આવીને કેથેટર કાઢી લીધું. યુરિન નોર્મલ હતું. મારું બ્લ્ડપ્રેશર ઘણું ઓછું થયું હતું. બીજે દિવસે ખુશખુશાલ ચહેરે અમે બધાં પાછાં વડોદરા આવ્યાં. જાણે કે એક દુ:ખદ સ્વપન પૂરું થયું. હવે મારે ફક્ત બ્લડપ્રેશર માટે છ-સાત ગોળીઓને બદલે એક જ ગોળી લેવાની હતી. ત્રણ દિવસ પછી ડાબા હાથમાં જ્યાં બૉટલ ચડાવી હતી ત્યાંની નસ પર સોજો આવ્યો. એને થ્રૉમ્બોફલેબાઈટિસ કહે છે. એ પંદર દિવસ રહ્યો. આમ, કિડની ઍન્જિયોગ્રાફી-પ્લાસ્ટી પછી મારામાં બધાં જ કૉમ્પ્લિકેશન થયાં. આ બધાં કૉમ્પ્લિકેશન આમ તો ભાગ્યે જ થતાં હોય છે. પણ અમારા તબીબી ઈતિહાસમાં એક કહેણી છે કે જ્યારે તમે બધું જાણતા હો અને આવાં કૉમ્પ્લિકેશન ન થાય એવી કાળજી રાખો ત્યારે જ આવી મુશ્કેલીઓ આવતી હોય છે. એટલે અમારામાંનાં ઘણાં એવું કહે છે કે – માને છે કે આપણે જો ડૉક્ટર પાસે જવાનું હોય તો તે કહેવાનું નહીં કે અમે ડોક્ટર છીએ ! છે ને એક આશ્ચર્ય !!